Αγαπητοί

Αγαπητά στελέχη των σωμάτων ασφαλείας,

Σας στέλνουμε αυτή την επιστολή για να σας ενημερώσουμε και ταυτόχρονα να ζητήσουμε την στήριξή σας στην δημιουργία του Ελληνικού Οργανισμού Μη Καταστροφικών Ελέγχων στην Αεροδιαστημική Βιομηχανία.

Ο οργανισμός είναι μη κερδοσκοπικού χαρακτήρα, έχει συσταθεί από επιθεωρητές μη καταστροφικών ελέγχων (NDI) που προέρχονται από τον χώρο της Πολεμικής Αεροπορίας, ΕΑΒ, Αεροπορία Στρατού και εταιρίες από την πολιτική αεροπορία Part 145. Αυτή η πρωτοβουλία πάρθηκε γιατί στην χώρα μας δεν υπήρχε τέτοιος οργανισμός με αποτέλεσμα να δημιουργούνται προβλήματα ως προς την εγκυρότητα τέτοιων ελέγχων, πτυχίων, εκπαιδεύσεων κ.τ.λ. σύμφωνα με το πρότυπο EN 4179.

Έχουμε επικοινωνήσει με τον Ευρωπαϊκό Οργανισμό Μη Καταστροφικών Ελέγχων <https://www.efndt.org> και ετοιμαζόμαστε να γίνουμε μέλος και σε δεύτερη φάση να περάσουμε αξιολόγηση ώστε να εγκριθούμε επισήμως.

Σε όλα τα ευρωπαϊκά κράτη ο κάθε Εθνικός Οργανισμός Μη Καταστροφικών Ελέγχων έχει την Πολεμική Αεροπορία της εκάστοτε χώρα ως παρατηρητή. Αυτό σημαίνει ότι είναι εγγεγραμμένη στον οργανισμό χωρίς κανένα κόστος και ενημερώνεται για κάθε σημαντικό νέο στην μεθοδολογία των μη καταστροφικών ελέγχων (καινούργιες μέθοδοι, τεχνολογίες, βιβλιογραφίες κ.τ.λ.) ή και ακόμα εάν απαιτηθεί, να μπορούν τα πτητικά μέσα των σωμάτων ασφαλείας να έχουν EASA Form 1 για τους μη καταστροφικούς ελέγχους. Θα μπορούσαμε κατόπιν συνεννοήσεως να παρέχουμε δωρεάν εκπαίδευση ή ενημέρωση κατά ΕΝ 4179 στα εν ενεργεία στελέχη, μιας και το θεωρούμε εθνικό μας καθήκον.

Από εσάς αυτό που ζητάμε είναι μία επιστολή ή ένα απλό ηλεκτρονικό μήνυμα στην Αγγλική γλώσσα κατά προτίμηση, ότι τα σώματα ασφαλείας (π.χ. Πολεμική Αεροπορία) θα είναι στον οργανισμό μας ως παρατηρητής.

Θα επιθυμούσαμε να σας επισκεφτούμε ή να κάνουμε μία τηλεδιάσκεψη γιατί σίγουρα θα έχετε ερωτήματα και απορίες, οι οποίες με τον διάλογο θα απαντηθούν καλύτερα.

Με εκτίμηση,